CELEX: 32020R1177
Language: el
Date: 2020-08-07 00:00:00
Title: Εκτελεστικός κανονισμός (ΕΕ) 2020/1177 της Επιτροπής της 7ης Αυγούστου 2020 για την τροποποίηση του εκτελεστικού κανονισμού (ΕΕ) 2020/469 όσον αφορά τη μετάθεση των ημερομηνιών εφαρμογής ορισμένων μέτρων στο πλαίσιο της πανδημίας COVID-19 (Κείμενο που παρουσιάζει ενδιαφέρον για τον ΕΟΧ)

10.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 259/12
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1177 ΤΗΣ ΕΠΙΤΡΟΠΗΣ
         της 7ης Αυγούστου 2020
         για την τροποποίηση του εκτελεστικού κανονισμού (ΕΕ) 2020/469 όσον αφορά τη μετάθεση των ημερομηνιών εφαρμογής ορισμένων μέτρων στο πλαίσιο της πανδημίας COVID-19
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Αεροπορική Ασφάλεια, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 36 παράγραφος 1 στοιχεία γ) και ζ) το άρθρο 43 παράγραφος 1 στοιχεία α) και στ) και το άρθρο 44 παράγραφος 1,
         Εκτιμώντας τα ακόλουθα:
         
                     (1)
                  
                  
                     Τα μέτρα που θεσπίστηκαν για την ανάσχεση της πανδημίας COVID-19 παρεμποδίζουν σοβαρά την ικανότητα των κρατών μελών και του κλάδου της πολιτικής αεροπορίας να προετοιμαστούν για την εφαρμογή μιας σειράς εκτελεστικών κανονισμών που εκδόθηκαν πρόσφατα στον τομέα της ασφάλειας της αεροπορίας.
                  
               
                     (2)
                  
                  
                     Τα περιοριστικά μέτρα και η εξέλιξη των συνθηκών εργασίας και η διαθεσιμότητα των εργαζομένων, σε συνδυασμό με τον πρόσθετο φόρτο εργασίας που απαιτείται για τη διαχείριση των σημαντικών αρνητικών συνεπειών της πανδημίας COVID-19 για όλους τους ενδιαφερομένους, εμποδίζουν τις προετοιμασίες για την εφαρμογή των εν λόγω εκτελεστικών κανονισμών.
                  
               
                     (3)
                  
                  
                     Ο εκτελεστικός κανονισμός (ΕΕ) 2020/469 της Επιτροπής (2) θα τεθεί εν μέρει σε εφαρμογή από τις 5 Νοεμβρίου 2020. Η προσαρμογή των κοινών απαιτήσεων υποβολής εκθέσεων και των απαιτήσεων σχετικά με το μορφότυπο SNOWTAM και METAR, σύμφωνα με τα πρότυπα και τις συνιστώμενες πρακτικές του Διεθνούς Οργανισμού Πολιτικής Αεροπορίας (ΔΟΠΑ), που θεσπίστηκαν με τον εν λόγω εκτελεστικό κανονισμό, παρεμποδίζεται από την έλλειψη πόρων των αρμόδιων αρχών και των ενδιαφερόμενων φορέων λόγω της έξαρσης της νόσου COVID-19 και θα πρέπει, ως εκ τούτου, να αναβληθούν, προκειμένου να δοθεί η δυνατότητα στις αρμόδιες αρχές και στα ενδιαφερόμενα μέρη να προετοιμαστούν για την εφαρμογή τους.
                  
               
                     (4)
                  
                  
                     Ο Οργανισμός της Ευρωπαϊκής Ένωσης για την Ασφάλεια της Αεροπορίας έχει επιβεβαιώσει στην Επιτροπή ότι η αναβολή της εφαρμογής των διατάξεων που αναφέρονται στην αιτιολογική σκέψη 3 είναι δυνατή χωρίς να έχει αρνητικές επιπτώσεις στην ασφάλεια της αεροπορίας, δεδομένου ότι θα αφορά πολύ περιορισμένη περίοδο και ότι τα νέα μέτρα αποσκοπούν στην επικαιροποίηση ήδη ισχυουσών διατάξεων σύμφωνα με τα ισχύοντα πρότυπα και τις συνιστώμενες πρακτικές του ΔΟΠΑ.
                  
               
                     (5)
                  
                  
                     Ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, προκειμένου να παρασχεθεί άμεση ανακούφιση στις εθνικές αρχές και σε όλα τα ενδιαφερόμενα μέρη κατά τη διάρκεια της πανδημίας COVID-19 και για να μπορέσουν να προσαρμόσουν τον σχεδιασμό τους ώστε να προετοιμαστούν για την αναβληθείσα εφαρμογή των εν λόγω διατάξεων.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 5 του εκτελεστικού κανονισμού (ΕΕ) 2020/469 αντικαθίσταται από το ακόλουθο κείμενο:
            
               
                  «Άρθρο 5
                  Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
                  Εφαρμόζεται από τις 27 Ιανουαρίου 2022.
                  Οι ακόλουθες διατάξεις εφαρμόζονται από τις 12 Αυγούστου 2021:
                  
                              α)
                           
                           
                              στο παράρτημα I, το σημείο 10 στοιχείο β),
                           
                        
                              β)
                           
                           
                              στο παράρτημα III, το σημείο 6: το προσάρτημα 3 “SNOWTAM FORMAT”.
                           
                        Το παράρτημα III σημείο 5 εφαρμόζεται από τις 5 Νοεμβρίου 2020, με εξαίρεση το σημείο 5 στοιχείο κβ): “Προσάρτημα 1 Υπόδειγμα για συνήθη μετεωρολογική αναφορά αεροδρομίου (METAR)”, το οποίο εφαρμόζεται από τις 12 Αυγούστου 2021.».
               
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Εκτελεστικός κανονισμός (ΕΕ) 2020/469 της Επιτροπής της 14ης Φεβρουαρίου 2020 για την τροποποίηση του κανονισμού (ΕΕ) αριθ. 923/2012, του κανονισμού (ΕΕ) αριθ. 139/2014 και του κανονισμού (ΕΕ) 2017/373 όσον αφορά τις απαιτήσεις για τη διαχείριση της εναέριας κυκλοφορίας/τις υπηρεσίες αεροναυτιλίας, τον σχεδιασμό των δομών του εναέριου χώρου και την ποιότητα των δεδομένων, την ασφάλεια διαδρόμου, και για την κατάργηση του κανονισμού (ΕΕ) αριθ. 73/2010 (ΕΕ L 104 της 3.4.2020, σ. 1).